Narodna skupština
20050721

Ne treba da podsećam ministra na novousvojene zakone, kada je u pitanju Zakon o privrednim društvima, ili one odredbe koje su ranije važile u Zakonu o preduzećima, koje su ostale i dalje da važe, kada direktor tog preduzeća ne može ništa da uradi bez saglasnosti Vlade, odnosno Agencije za privatizaciju. Nema ko drugi da donese bilo kakvu poslovnu odluku, niti poslovni plan, ako to Vlada sama ne uradi. Ili, ako svi ministri u Vladi ne znaju kakvu je odluku to Vlada donela, pa jedan ministar priča jednu priču, drugi ministar priča drugu priču, ili ne znaju za dogovor u Vladi kada je u pitanju sam RTB Bor ili ova preduzeća koja su nekada bila nosioci razvoja privrednog, ekonomskog i društvenog razvoja cele države. Drugi deo priče, koji sam hteo da pomenem, vezanoza izlaganje ministra, to je nemogućnost isplate starog, velikog duga i isplata penzija za poljoprivrednike. Znam, kada nema dovoljno sredstva, štedi se tamo gde može, a penzioneri su jako nezadovoljni, jer imaju utisak da se štedi samo kod njih.